苏轼
李氏园（李茂贞园也，今为王氏所有。）
朝游北城东，回首见修竹。
下有朱门家，破墙围古屋。
举鞭叩其户，幽响答空谷。
入门所见夥，十步九移目。
异花兼四方，野鸟喧百族。
其西引溪水，活活转墙曲。
东注入深林，林深窗户绿。
水光兼竹净，时有独立鹄。
林中百尺松，岁久苍鳞蹙。
岂惟此地少，意恐关中独。
小桥过南浦，夹道多乔木。
隐如城百雉，挺若舟千斛。
阴阴日光淡，黯黯秋气蓄。
尽东为方池，野雁杂家鹜。
红梨惊合抱，映岛孤云馥。
春光水溶漾，雪阵风翻扑。
其北临长溪，波声卷平陆。
北山卧可见，苍翠间硗秃。
我时来周览，问此谁所筑。
云昔李将军，负险乘衰叔。
抽钱算间口，但未榷羹粥。
当时夺民田，失业安敢哭。
谁家美园圃，籍没不容赎。
此亭破千家，郁郁城之麓。
将军竟何事，虮虱生刀?蜀。
何尝载美酒，来此驻车谷。
空使后世人，闻名颈犹缩。
（俗犹呼皇后园，盖茂贞谓其妻也。
）我今官正闲，屡至因休沐。
人生营居止，竟为何人卜。
何当力一身，永与清景逐。